Ole Sohn (SF), 2000-12-12:
Uden at det skal virke som et forsøg på omklamring, skal jeg i al enkelhed sige, at SF er helt enig i med de betragtninger, som den konservative ordfører har gjort både i ordførertalen og i den debat, der har været, og jeg synes, at man kan skære det ned til nogle ganske få ting.
Ja, det er jo reelt det, det går på.
Det er jo derfor, at detailhandelen, de ansatte, Forbrugerrådet er kommet til den erkendelse, at hvis ikke vi holder fast nu i den struktur, vi har, så tipper det over.
Det er jo blandt andet derfor, Forbrugerrådet har ændret opfattelse.
De kan se, at nu er vi kommet dertil med den eksisterende lukkelov, at man har rige muligheder for at handle hele tiden, langt ud på aftenen hver dag, hele søndagen, men tipper man over og giver de store supermarkedskæder ret til frit at holde åbent om søndagen eller fastholder den glidebane, der er lagt ind i lovforslaget, som regeringen og Venstre har lavet, så tipper det over, og så kvæler man en lang række detailhandlere.
Derfor er det helt klart fra SF's side: Vi ønsker at sikre de små selvstændige næringsdrivendes muligheder for at deltage i det, jeg vil kalde en fair konkurrence, for enhver ved, at når man liberaliserer fuldt ud, så er det jungleloven, der tæller, så er det den stærkeste, der vinder.
Derfor er det samfundets opgave at foretage den form for regulering.
Det finder sted i en lang række sammenhænge, og det er nødvendigt.
Så vil jeg godt anholde, at Venstres ordfører et par gange her fra talerstolen har refereret til en pressemeddelelse.
Når man gør det i en debat, hvor kernepunktet er, om man er startet på en liberalisering af lukkeloven eller ej, så mener jeg, det er på grænsen af det rimelige, at man refererer enkeltdele af en pressemeddelelse og ikke gør opmærksom på kerneproblemerne.
Det ville Venstres ordfører vide, hvis han havde deltaget i Erhvervsudvalgets møder, hvor der har været deputationer fra de selv samme organisationer, som han her refererer en pressemeddelelse fra.
Hvad er kerneproblemet?
Man havde stort set tilgodeset detailhandelens ønsker, stort set de ansattes ønsker, men der var et men, nemlig udvidelsen af søndagsåbningstiderne fra den nuværende ene til først fire og efterfølgende otte søndage.
Da satte detailorganisationerne ind.
Da satte de ansattes organisationer ind.
Da satte Forbrugerrådet ind.
Hvorfor?
Fordi det er glidebanen hen imod en afskaffelse af lukkeloven.
Jeg synes, at med al respekt for politiske kneb burde Venstres ordfører også have refereret det fra den pressemeddelelse, for heri ligger kernen.
Derfor er det ikke korrekt, når Venstres ordfører citerer ikke hr. Ole Wagner, men John Wagner fra De Samvirkende Købmandsorganisationer og HK for, at de havde udtrykt glæde over det lovforslag, som nu desværre ser ud til at gå igennem, tværtimod.
Det er jo netop derfor, at regeringen havde alle muligheder under førstebehandlingen, hvor ministeren skosede Venstre, fordi de bevidst gik efter en afskaffelse af lukkeloven.
Da havde regeringen alle muligheder for at imødekomme den sidste skepsis, der var hos detailhandelsorganisationerne, hos de ansattes organisationer og hos Forbrugerrådet, ved at indgå en lukkelovsaftale med den kreds af partier, som sammen med Socialdemokratiet tilkendegav, at de ønskede en lukkelov.
Det gjorde man ikke, og det er derfor, vi har situationen, som den er nu.
Det er et udtryk for vores ideelle ønsker.
Vi har tilkendegivet tidligere, at vi ønsker at indgå i aftaler om også et større antal søndage.
Det kommer ikke på tale, fordi regeringen, som også Det Konservative Folkeparti har refereret, noget underligt indkalder en kreds af partier med henblik på at lave en aftale, og så sker der i øvrigt ikke mere, før den selv samme kreds læser over Ritzau, at nu har regeringen indgået en aftale med en anden kreds af partier uden at forhandle videre med den kreds, man startede forhandlingerne med.
Det er en ret uhørt forhandlingsmetode; men o.k., det er jo spillereglerne.
Der er jo ikke nogen forlovelse mellem partierne i den sag, og det håber jeg sådan set heller ikke gælder med den samhørighed, som regeringen har kastet sig ud i med de to partier støttet af et tredje parti, som bevidst arbejder på at afskaffe lukkeloven.
Jeg håber, at det er en enlig svale, og jeg håber også - det er selvfølgelig lidt naivt - at man her i elvte time kan overbevise om, at ikke mindst Socialdemokratiet, ja, vel også Det Radikale Venstre bør lytte til deres eget bagland og så støtte de ændringsforslag, som er stillet af Det Konservative Folkeparti, som jo helt og holdent er med til at sikre, at detailhandelens, de ansattes og forbrugernes ønsker bliver opfyldt.
Om ikke andet kan jeg herfra tilkendegive, at SF agter at støtte de af De Konservative stillede ændringsforslag.